CELEX: 62019TN0885
Language: da
Date: 2019-12-25 00:00:00
Title: Sag T-885/19: Sag anlagt den 25. december 2019 – Aquind m.fl. mod Kommissionen

2.3.2020   
            
            
               DA
            
            
               Den Europæiske Unions Tidende
            
            
               C 68/52
            
         
      Sag anlagt den 25. december 2019 – Aquind m.fl. mod Kommissionen
      (Sag T-885/19)
      (2020/C 68/61)
      Processprog: engelsk
      
         Parter
      
      
         Sagsøgere: Aquind Ltd (Wallsend, Det Forenede Kongerige) Energy Sàrl (Luxembourg, Luxembourg) og Aquind SAS (Rouen, Frankrig) (ved solicitors S. Goldberg, C. Davis og J. Bille og advokat E. White)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Den anfægtede foranstaltning, dvs. den delegerede forordning, annulleres, for så vidt som den fjerner AQUIND Interconnector fra EU-listen.
               
            
                  —
               
               
                  Subsidiært annulleres den delegerede forordning i sin helhed.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Sagsøgerne har i stævningen nedlagt påstand om annullation af Kommissionens delegerede forordning af 31. oktober 2019 om ændring af Europa-Parlamentets og Rådets forordning (EU) nr. 347/2013 for så vidt angår EU-listen over projekter af fælles interesse.
      Til støtte for søgsmålet har sagsøgerne fremsat syv anbringender.
      
                  1.
               
               
                  Første anbringende om en begrundelsesmangel med hensyn til, at AQUIND Interconnector blev fjernet fra EU-listen.
                  
                              —
                           
                           
                              Den delegerede forordning hverken indeholder eller henviser til nogen begrundelse for, at AQUIND Interconnector blev fjernet fra EU-listen, hvilket er i strid med begrundelsespligten, og sagsøgerne modtog ikke nogen begrundelse for, AQUIND Interconnector blev fjernet.
                           
                        
            
                  2.
               
               
                  Andet anbringende om en tilsidesættelse af de formelle og materielle krav, der er fastsat i forordning (EU) nr. 347/2013 (1) (»TEN-E-forordningen«), herunder især artikel 5, stk. 8, heri.
                  
                              —
                           
                           
                              Opstillingen af listen over projekter af fælles interesse med henblik på den delegerede forordning var ikke i overensstemmelse med kravene i TEN-E-forordningen.
                           
                        
            
                  3.
               
               
                  Tredje anbringende om en tilsidesættelse af artikel 10, stk. 1, i energichartertraktaten.
                  
                              —
                           
                           
                              Fjernelsen af AQUIND Interconnector fra EU-listen og manglen på enhver begrundelse for denne fjernelse udgør en tilsidesættelse af forpligtelserne i medfør af artikel 10, stk. 1, i energichartertraktaten til at skabe stabile, rimelige og gennemsigtige betingelser og underkaste investeringer en fair og rimelig behandling.
                           
                        
            
                  4.
               
               
                  Fjerde anbringende om en tilsidesættelse af retten til god forvaltningsskik i henhold til artikel 41 i Den Europæiske Unions charter om grundlæggende rettigheder.
                  
                              —
                           
                           
                              I strid med artikel 41 i chartret om grundlæggende rettigheder blev fjernelsen af AQUIND Interconnector fra EU-listen ikke foretaget upartisk, og sagsøgerne havde ikke ret til at blive hørt inden vedtagelsen af den delegerede forordning.
                           
                        
            
                  5.
               
               
                  Femte anbringende om en tilsidesættelse af det EU-retlige ligebehandlingsprincip.
                  
                              —
                           
                           
                              I strid med det EU-retlige ligebehandlingsprincip blev AQUIND Interconnector behandlet forskelligt og uretfærdigt i forhold til sammenlignelige foreslåede projekter af fælles interesse uden nogen objektiv begrundelse for en sådan forskelsbehandling.
                           
                        
            
                  6.
               
               
                  Sjette anbringende om en tilsidesættelse af det EU-retlige proportionalitetsprincip.
                  
                              —
                           
                           
                              Som et eksisterende projekt af fælles interesse i udviklingsfasen udgør den blotte fjernelse af AQUIND Interconnector fra EU-listen, uden at der foretages en nøje sammenligning af sammenlignelige projekter, og uden at sagsøgerne gives mulighed for at afhjælpe eventuelle problemer, en uforholdsmæssighed.
                           
                        
            
                  7.
               
               
                  Syvende anbringende om en tilsidesættelse af de EU-retlige principper om retssikkerhed og berettigede forventninger.
                  
                              —
                           
                           
                              Den anfægtede foranstaltning udgør en tilsidesættelse af sagsøgernes berettigede forventninger om, at de kunne støtte sig på fortsat at være medtaget på EU-listen, og at udarbejdelsen af EU-listen over projekter af fælles interesse ville blive foretaget i overensstemmelse med formålene og forpligtelserne i medfør af TEN-E-forordningen og andre gældende retlige krav.
                           
                        
            
         (1)  Europa-Parlamentets og Rådets forordning (EU) nr. 347/2013 af 17.4.2013 om retningslinjer for den transeuropæiske energiinfrastruktur og om ophævelse af beslutning nr. 1364/2006/EF og ændring af forordning (EF) nr. 713/2009, (EF) nr. 714/2009 og (EF) nr. 715/2009 (EUT 2013, L 115, s. 39).